Valtiovarainministeriö/vero-osasto
Puolustusministeriö/hallinto-poliittinen osasto

ESITUTKINTA-, PAKKOKEINO- JA POLIISILAINSÄÄDÄNNÖN UUDISTAMINEN 

Pääministeri Matti Vanhasen II hallituksen ohjelmaan on kirjattu tavoitteeksi esitutkinta-, pakkokeino- ja poliisilain kokonaisuudistuksen toteuttaminen. Oikeusministeriö ja sisäasiainministeriö asettivat 12.3.2007 toimikunnan valmistelemaan ehdotuksen esitutkintalain, pakkokeinolain ja poliisilain kokonaisuudistukseksi. Tarpeellisessa laajuudessa tuli selvitellä myös eräiden muiden lakien muutostarpeet. Ehdotukseen tuli sisällyttää tullilaitosta, rajavartiolaitosta ja puolustusvoimia koskevaan lainsäädäntöön johdonmukaisuussyistä tarvittavat muutokset. 

Toimikunnan työn määräaika päättyi 31.3.2009. Mietintö luovutettiin oikeusministerille ja sisäasiainministerille 20.5.2009. Mietinnöstä pyydettiin lausunnot 31.8.2009 mennessä. Sisäasiainministeriö on julkaissut yhteenvedon lausunnoista (KM 2009:2).

Oikeusministeriö ja sisäasiainministeriö ovat asettaneet ohjausryhmän suorittamaan toimikunnan mietinnön jatkovalmistelua. Ohjausryhmän puheenjohtajana toimii lainsäädäntöjohtaja Asko Välimaa oikeusministeriöstä. Jäseninä ovat lainsäädäntöjohtaja Kimmo Hakonen ja hallitusneuvos Tomi Vuori sisäasiainministeriöstä sekä lainsäädäntöneuvos Janne Kanerva oikeusministeriöstä (samalla toinen sihteeri). Ohjausryhmän sihteerinä toimii lisäksi ylitarkastaja Marko Meriniemi sisäasiainministeriöstä. 

Tarkoituksena on valmistella kaksi hallituksen esitystä. Oikeusministeriö vastaa esitutkinta- ja pakkokeinolakien valmistelusta. Sisäasiainministeriö vastaa poliisia ja rajavartiolaitosta koskevan hallituksen esityksen laatimisesta. Tarkoituksena on ollut, että valtiovarainministeriö valmistelisi valtioneuvoston toimialajaon mukaisesti tullilaitosta koskevat säännökset ja puolustusministeriö puolustusvoimia koskevat tarvittavat muutosehdotukset. 

Ohjausryhmässä on tähän mennessä suoritettu esitutkintalain ja osin pakkokeinolain jatkovalmistelua. Poliisilakia ei ole vielä käsitelty. Työn tässä vaiheessa on tarpeen kytkeä puolustusministeriö ja valtiovarainministeriö valmisteluun mukaan. Tässä tarkoituksessa mainittuja ministeriöitä pyydetään ilmoittamaan yhteyshenkilönsä, joille jo valmistuneet säädösluonnokset voidaan toimittaa perehdyttäviksi. Samalla pyydetään puolustusministeriön ja valtiovarainministeriön edustajat ohjausryhmän kokoukseen, joka pidetään perjantaina 8.1.2010 kello 9-10 oikeusministeriössä, osoitteessa Eteläesplanadi 10, 7. kerroksen kokoushuoneessa.    

Yhteyshenkilöt ja kokoukseen osallistujat pyydetään ilmoittamaan oikeusministeriöön lainsäädäntöneuvos Janne Kanervalle (janne.kanerva@om.fi).

Ohjausryhmän puheenjohtaja, 
lainsäädäntöjohtaja		Asko Välimaa